39. schôdza NR SR - 6.deň - B. popoludní
Dátum: 2014-10-22
Poslanec: Baška, Jaroslav (SMER - SD)
Druh vystúpenia: Vystúpenie v rozprave

40. Ďakujem za slovo. Vážený pán predsedajúci, vážený pán minister, milé kolegyne, kolegovia, dovoľte aj mne sa vyjadriť k vládnemu návrhu zákona o dani z motorových vozidiel nielen teda ako poslancovi Národnej rady, ale trošku aj z tej praktickej skúsenosti ako županovi Trenčianskeho samosprávneho kraja. V prvom rade chcem povedať, že táto novela vádneho, tento vládny zákon hovorí o zjednotení daní z motorových vozidiel. Ja si myslím, že je to správne mať jednotnú daň z motorových vozidiel, nie tak, ako bola doteraz, že táto daň z motorových vozidiel bola v jednotlivých krajoch rozdielna, pretože tie kamióny alebo tie automobily, ktoré musia platiť daň z motorových vozidiel, nejazdia len v kruhu v rámci toho jedného kraja, ale jazdia aj v rámci celého Slovenska, čiže idú do, do iných krajov a využívajú tie cesty, tie cesty aj v iných krajoch. Tá cesta v jednom kraji nie je iná ako cesta v druhom kraji, tak ja naozaj vítam túto filozofiu, ktorá sa zavádza na zjednotenie dane, dane z motorových vozidiel. Bolo tu aj doteraz v rozprave povedané, že je tu určitá obava. Áno, je pravda, že daň z motorových vozidiel je jediná daň, ktorú si samosprávne kraje nejakým spôsobom, spôsobom určujú, je to ich jediná, jediná vlastná daň. Hovorilo sa, že túto daň si vieme nejakým spôsobom naplánovať, vieme mať stabilné rozpočty a tak ďalej. Hovoril to aj pán poslanec, poslanec Frešo, že ak táto daň z motorových vozidiel bude zobraná, zobraná zo správy samosprávnych krajov, že si budú asi ťažko vedieť naplánovať, naplánovať svoje rozpočty, svoje daňové, svoje daňové príjmy. Tak ja skúsim len, skúsim len v rámci Trenčianskeho samosprávneho kraja, koľko tvorí daň z motorových vozidiel, a hovoril to tu aj pán poslanec Demian, mal dobrú pripomienku, že koľko, aké je to percento, akým, koľko percent celkových daňových príjmov si vie samosprávny kraj takýmto spôsobom určovať, resp. meniť. No u mňa je to 23 %, daň z motorových vozidiel je celkový výber z daňových príjmov. Možno v Bratislavskom kraji je to viac, pretože je známe, že najviac dane z motorových vozidiel si vyberie, vyberie práve Bratislavský samosprávny kraj, a zbytok, čiže tých 70 % daňových príjmov tvorí daň z príjmov fyzických osôb, ktorú my si žiadnym spôsobom nevieme, nevieme nejakým spôsobom zadefinovať alebo, alebo meniť a určiť, určiť tuto toto percento. Takže ja si myslím, že neohrozujeme žiadnym spôsobom stabilitu rozpočtov vyšších územných celkov, a to ešte nehovorím nielen o týchto daňových príjmoch, ale máme, napr. určujeme si poplatky od klientov za využívanie sociálnych zariadení, hej. Máme tam lepší rok, keď je lepší rok, tak predáme viac, máme príjmov z kapitálových aktív, kde predávame nejaké staré budovy. Niekedy je to horšie, niekedy lepšie. Takže ja sa neobávam z toho, že by naše rozpočty vyšších územných celkov po platnosti tohto zákona od 1. januára by mali byť nejakým spôsobom ohrozené a nemali by sme si vedieť nejakým spôsobom určiť, určiť tie príjmy do každého roka. A myslím si, že to DPFO určuje zákon o štátnom rozpočte aj to percento. Čiže príde minister financií a to je jedno, ktorý tam, ktorý tam bude sedieť, povie, zle sa nám vyvíja DPFO, daň z príjmov fyzických osôb, alebo sa nám lepšie vyvíja, tak vždy vie to percento v tom zákone o štátnom rozpočte nejakým spôsobom zmeniť, koľko pôjde na samosprávu miest a obcí, koľko ostane rezerva, koľko pôjde na samosprávu vyšších územných celkov. Sú tu aj starostovia a primátori a bolo tu povedané a porovnávali sa vlastne aj tie vlastné príjmy teda dane z nehnuteľností, ktoré vyberú jednotlivé mestá a obce. To percento týchto vlastných daňových príjmov je ešte nižšie ako u samosprávnych krajov, čo sa týka dane z motorových vozidiel. Možno pán poslanec Demian vie asi, koľko, koľko mu tvorí daň z nehnuteľností z celkových daňových príjmov a koľko percento mu tvorí daň z príjmov fyzických osôb. Ja si myslím, ja som sa bavil s niektorými starostami, že je to niekde v rozmedzí 10 až 15 %. Takže ty si ešte horšie ovplyvňujú alebo vedia naplánovať celkové daňové príjmy, resp. príjmovú stránku a stránku svojich rozpočtov. Zaujímavé, zaujímavé je jedno tvrdenie a jedna správa Najvyššieho kontrolného úradu. Najvyšší kontrolný úrad robil pred, neviem, pred polrokom alebo pred rokom takú kontrolu na vyšších územných celkoch, čo sa týka jednak výberu dane z motorových vozidiel, a hlavne použitia tejto dane z motorových vozidiel, či tá daň z motorových vozidiel je použitá na opravu ciest, ciest II. a III. triedy. Skúste hádať, ako to dopadlo. Najlepšie na tom dopadli, najviac tých finančných prostriedkov, ktoré vybrali z dane, daň z motorových vozidiel a použili ju na opravu ciest II. a III. triedy, ktoré majú vyššie územné celky v kompetencii, tak najlepšie dopadli Prešovský a Trenčiansky kraj, no a nebudem hovoriť, ktorý kraj dopadol najhoršie, ktorý vybral teda daň z motorových vozidiel a nepoužil ju na opravy ciest II. a III. triedy. Tu spomínal aj pán poslanec, pán poslanec Petrák, že naozaj je otázne, či fakt tá daň z motorových vozidiel má byť práve tá daň, ktorú si určujú samosprávne, vyššie územné celky samostatne, a ja si myslím, že by tá daň alebo tie príjmy tých samosprávnych krajov by mali byť viazané na viacero daní. Spomínal daň, daň z príjmov. Možno fakt v budúcnosti porozmýšľa aj pán minister financií, ale tú by sme riešili možno asi so samosprávou miest a obcí, že by neboli naviazané len na daň z príjmov fyzických osôb mestá, obce a samosprávne kraje, ale aj na viacero rôznych iných daní, aby naozaj ten príjem z týchto daní bol, bol stabilnejší v budúcnosti nielen pre kraje, ale aj pre samosprávu, samosprávu miest a obcí. Čiže to prerozdelenie a výber, naozaj a výber, prerozdelenie výberu daní z motorových vozidiel bola podľa správy Najvyššieho kontrolného úradu naozaj, naozaj katastrofálne. Čo sa týka dane z príjmov fyzických osôb, samozrejme, je to daň, keď sa ekonomike darí, darí dobre, tak ide veľmi hore, je zamestnanosť, zvyšuje sa zamestnanosť a tak ďalej. Ale tiež to má svoje tie ekonomické cykly, keď sa nedarí, tak, samozrejme, tá DPFO pôjde ide zase dole a tam by sme to mali takýmto spôsobom zastabilizovať v budúcnosti. Ako som povedal dať viacero rôznych daní, daní pre mesta a obce, ale aj pre samosprávu vyšších územných celkov. Pán minister aj spomínal, že v roku 2016 je ochotný dať až 30 % z DPFO práve samospráve, teda samospráve vyšších územných celkov, a ten zbytok, tých 70 % pôjde teda samospráve miest a obcí, my sa naozaj, my sa naozaj, my sa naozaj, naozaj tešíme, už som to viackrát počul. (Povedané so smiechom. Reakcia z pléna.) Tak, takže, takže na to sa, na to sa, na to sa naozaj tešíme. A ešte sa chcem dotknúť, nepriamo to súvisí aj s financovaním alebo so získaním finančných prostriedkov na opravu ciest II. a III. triedy. Je to zákon, je to mýtny zákon o výbere, o výbere mýta zasa. Od 1. januára tohto roku platí, že na cesty III. triedy je zákaz tranzitovania kamiónov a na cesty II. triedy, tam, kde je aj nadradená cestná infraštruktúra a kde je naozaj veľká intenzita, intenzita dopravy, ako hovoril aj pán poslanec Frešo, spomínal Bratislavu, Bratislavu – Senec, je možné, aby samosprávne kraje po prepočte, samozrejme, keď to bude pre nich výhodné, zaviedli mýtne brány a mali finančné prostriedky, prostriedky z tohto mýta. To mýto by nebolo, nebolo príjmom do štátneho rozpočtu, ale príjmom samosprávneho, samosprávneho kraja. Druhú vec, ktorú môžem, pán poslanec Frešo, poradiť, väčšinou to býva tak, že ak sa zistia intenzity na cestách II., resp. III. triedy, boli aj tie merania prvý polrok v roku 2014. Viem, že Slovenská správa ciest to preklasifikuje, tú dvojku napr. na cestu I. triedy a tým pádnom sa samosprávny kraj o to nestará. Neviem, či ste toto už urobili, ale môžete, môžete o toto, o toto požiadať a bude sa o to starať Slovenská správa ciest zo štátneho rozpočtu. No, čo sa týka, a teraz nakoniec chcem povedať, teda mám tu jeden pozmeňovák. Pán poslanec Frešo sa nemusí báť, nebude sa ten pozmeňovák týkať žiadnych iných zákonov, ale naozaj tohto vládneho návrhu zákona o dani z motorových vozidiel. A ten znie takto: V čl. I § 4 sa ods. 1 sa dopĺňa novým písm. e), ktoré znie: "e) správcu pozemných komunikácií" Je tam osmička, poznámka pod čiarou k odkazu 8 znie: "§ 3d ods. 5 zákona č. 135/1961 Zb. o pozemných komunikáciách (cestný zákon); pri právnickej osobe založenej štátom, samosprávnym krajom alebo obcou s ich výlučným majetkovým podielom alebo s ich výlučnou majetkovou účasťou." Doterajšie poznámky pod čiarou je potrebné primerane prečíslovať. Druhý pozmeňovací bod: V čl. I v § 4 ods. 2 sa slová "b) až d)" nahrádzajú slovami "b) až e)". Dovoľte mi zdôvodniť tento pozmeňovací návrh. V zmysle čl. 6 ods. 2 písm. a) smernice Európskeho parlamentu a Rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami je stanovená možnosť členského štátu používať znížené sadzby alebo oslobodenie od dane i pre vozidlá používané na údržbu ciest. My chceme vlastne týmto urobiť to, že samosprávne kraje, ktoré majú vlastne svoje organizácie, ktoré sa starajú o tieto cesty II., III. triedy, resp. podľa zmluvy o cesty I. triedy pre Slovenskú správu ciest, aby nemuseli platiť túto daň z motorových vozidiel. Viem, že doteraz sú oslobodené tie špeciálne vozidlá, zametače, sypače atď., ale sú tam aj nejaké iné ďalšie vozidlá, ktoré, ktoré sa podieľajú na opravách týchto ciest II. a III. triedy a tým pádom chceme, aby trošku viac tých finančných prostriedkov ostalo v rozpočtoch samosprávnych krajoch práve na opravy týchto ciest II. a III. triedy a dodávateľským spôsobom aj ciest I. triedy, ale jedná sa iba o spoločnosti, kde má samosprávny kraj 100 %. Napr. má zriadená svoju príspevkovú, rozpočtovú organizáciu alebo akciovú spoločnosť, kde má samosprávny kraj 100 %, resp. má eseročku, kde je teda samosprávny kraj samostatný, nemá tam ďalších, ďalších partnerov. Takže toto je ten malý, krátky pozmeňovák. Neviem, či s ním bude pán minister, pán minister súhlasiť. Je tam trošku nárast, nárast finančných prostriedkov na štátny rozpočet, ale myslíme si, že tieto finančné prostriedky pomôžu tým, ktorí sa starajú o tieto cesty II., III. triedy, resp. o cesty I. triedy. Ďakujem veľmi pekne.